Document ID: /roh_data/filtered/fineweb-2-filterrobots_roh.jsonl.gz/62435

La giuria saja sa decidida unanimamain per il project victur, ha la Corvatsch SA infurmà las medias. Il project «360 Frontside» accumpleschia il meglier ils criteris e porschia en general bler potenzial per vegnir sviluppà enavant.
El persvadia perquai ch'el s'integreschia fitg bain en la cuntrada protegida dal Lej da Segl e perquai ch'el stgaffeschia in cumplex cun colliar, ma betg integrar la staziun a val da la pendiculara Furtschellas.
Concurrenza d'architectura
En tut èn sa partecipads nov biros d'architectura a la concurrenza. Tut ils projects èn da vesair enfin ils 18 d'october en ina pitschna exposiziun en l'ustaria tar la staziun amez da la pendiculara Furtschellas.
La stad 2018 era la concurrenza vegnida lantschada. L'incumbensa era da projectar in hotel en il sectur da 3 stailas cun 100 stanzas dublas, ina architectura flexibla tar las localitads e da resguardar era il concept da gestiun.